Lukács Helga-Erika

*Rongy*

vásott nadrág az út porában

húzza vonja önmagát

restellően bakdácsolva

két cipő viszi asszonyát

lebeg a hold a félhomályban

mézédes hajnal illatát

miért, hogy mégsem érezni

e kopott, seszínű éjszakán?

szaporán fedi kebleit

ázott, kivásott kabát

alatta sejteni szégyenét

mit nem vértez méltóság

repedt sarka nem bírja már

s a tükörképtől meghátrál

tócsavízben mártózik

a rút meztelen igazság

megtorpan, felnéz az égboltra

s egyszerre felkiált

miért hagytad gyalázni

nevedet, ó édes jó anyám?

 *(Marosvásárhely, 2020 február 3.)*

*Én nem tudtam*

mit nekem fának nyíló virága

ha lelkem roskadásig tele

rothadó gyümölccsel

kibújó rügye a tavasznak

szelíden pislog arcomba

s a lomb között átszűrődő

fény mintegy kioltja retinám.

pillanatra, minthogyha az Úr

vetült volna ki az égen

és édesnek éreztem a

magányt is akkor, ott

hisz egyedül voltam a mező

szőke, zöldülő mélyében

kékké vált tekintetem

értelmetlen rebegéssé vált

pilláim szaporán repdestek fel-alá

s a derekam alatt lassan osonó

levegőoszlop felgyorsult

zuhanásnak indult testem előtt

magasba lendülő karjaim

mint végtelenhosszú horgonyok

az égtenger felé repültek

és én nem tudtam, most megszülettem

vagy most tűntem el örökre.

 *(Marosvásárhely, 2020. március 2.)*